Aplikacija “Premagaj depresijo”
Aplikacija “Premagaj depresijo” je nastala na pobudo društva Ozara Slovenija ter s finančno podporo podjetja Lek farmacevtska družba d.d. ter Fundacije za financiranje invalidskih in humanitarnih organizacij v Republiki Sloveniji.
Vsem uporabnikom pametnih telefonov z Android operacijskim sistemom je od danes naprej na voljo brezplačna aplikacija Premagaj depresijo, s pomočjo katere bodo lahko njeni uporabniki v prvi vrsti izvedeli več o depresiji in njenih znakih, dejavnikih tveganja ter načinih zdravljenja in obvladovanja.
S pomočjo ocenitvenega vprašalnika, ki je nastal na podlagi diagnostičnega vprašalnika, poznanega kot Health Questionnaire ali PHQ-9, bodo lahko opravili samooceno svojega duševnega stanja oziroma lažje prepoznali znake, ki bi lahko nakazovali na depresivna oziroma anksiozna vedenja in tako hitreje poiskali strokovno pomoč.
Aplikacija vsebuje tudi številne konkretne napotke, s katerimi si lahko njeni uporabniki sami pomagajo v primeru soočanja z depresivnimi simptomi.
To poglavje so soustvarili posamezniki, ki se vsakodnevno soočajo z depresijo ali so zaradi nje trpeli v preteklosti.
Aplikacija ne more nadomestiti strokovne pomoči v živo, uporabljate pa jo na lastno odgovornost.
Vaše predloge za izboljšanje, komentarje in razmišljanja lahko pošljete na elektronski naslov info@ozara.org. 

